**Alfréd Benčič** (\* 6. október 1930, Bratislava – † 13. január 1997, Bratislava) bol významný strihač slovenskej kinematografie.

Životopis
---------

Alfréd Benčič bol od roku 1954 dlhoročným zamestnancom Slovenskej filmovej tvorby na Kolibe v Bratislave, kde sa podieľal na vzniku mnohých hodnotných filmov ako i vývine filmovej kultúry na Slovensku. Strihal hrané, aj dokumentárne filmy. Prvým dokumentárnym filmom v jeho filmografii strihača bol film *Cesta večných spomienok* (1957, r. Pavol Gejdoš). Prvým hraným celovečerným filmom, na ktorom sa podieľal ako strihač, bol slovensko-maďarský koprodukčný film *Dáždnik svätého Petra* (1959, r. Frygies Bán, Vladislav Pavlovič). Alfréd Benčič spolupracoval celkovo na vyše 70 celovečerných filmoch. Nakrúcal aj množstvo krátkych (prvým krátkym filmom bol *Oprava traktorov uzlovou metódou* z roku 1953), televíznych, hudobných a animovaných filmov, celkovo ich nakrútil vyše 260. Posledným filmom v strihačskej filmografii Alfréda Benčiča bol film Dušana Hanáka *Súkromné životy* (1990). Alfréd Benčič zomrel 13. januára 1997 vo veku 66 rokov.

Charakteristika tvorby
----------------------

Alfréd Benčič tvrdil, že len malá časť nakrúteného materiálu sa skutočne dostane do filmu. Vytvoriť napríklad z tridsiatich záberov montáž, ktorá má svoju kompozíciu, svoj zmysel, na to treba mať slušnú dávku citu. Citu, v ktorom vidí predovšetkým výtvarné videnie a hudobný sluch. Pretože aj strih má svoj nevyhnutný rytmus. Zvlášť potom pri hudobných filmoch. Tri hodiny sa pracuje na pár metrov filmu, v noci príde na um čosi úplne iné a to predchádzajúce ide do koša. V tom je to tvorivé. Hraný film, 8-10 plechových krabíc filmového pásu, sa strihá zhruba 2-3 mesiace. Benčič začínal už vtedy, keď sa vykopírujú prvé materiály filmu. Nikdy sa mu nestalo, aby mu ktosi povedal: len pokojne strihajte, máte veľa času, urobte pekný film. Skoro vždy sa treba ponáhľať. Pre Benčiča nebolo nič horšie, ako strihať naraz viac filmov. Spolupráca s režisérom bola pre Benčiča nesmierne dôležitá. Musel mať jasnú predstavu o tom, čo chce povedať. Po hrubom strihu, ktorý si robil sám, maximálne spolupracoval práve s ním. Začínali zásadné diskusie. Presedeli v strižni celé hodiny, vzájomne sa ovplyvňovali. A neustále sa presviedčali, že práve v súvislosti so strihom jednoznačne platí: šesť krát rozmýšľaj a pol krát strihaj. Pretože sa stáva, že práve tú časť filmu, ktorú sa režisér v jednej chvíli rozhodne jednoznačne vyhodiť, neskôr zase nutne potrebuje. Benčič mal ale takých najradšej, čo chodili druhé ráno s fantastickými nápadmi. Dušana Trančíka, Juraja Jakubiska, Petra Hledíka. Vtedy najviac pociťoval, že tvorí.

Tvorivé spolupráce
------------------

Alfréd Benčič počas svojej kariéry spolupracoval s mnohými režisérmi, s niektorými však spolupracoval na viacerých projektoch a stal sa ich dvorným strihačom. Na dvoch filmoch spolupracoval Alfréd Benčič s režisérmi Dimitrijom Plichtom (*Našiel som si kamaráta*, 1960, *Stroskotáme zajtra*, 1968), Miroslavom Horňákom (*Ohnivé križovatky*, 1974, *Bludička*, 1977), Otakarom Krivánkom (*Otec ma zderie tak či tak*, 1980, *Predčasné leto*, 1982) a Elom Havettom (*Slávnosť v botanickej záhrade*, 1969, *Ľalie poľné*, 1972). V jeho prípade sa však jednalo o jeho jediné dva celovečerné filmy, takže Benčiča môžeme považovať za jeho dvorného strihača.

* Filmy Dušana Hanáka

Pre režiséra Dušana Hanáka zostrihal Alfréd Benčič 6 filmov: *322* (1969), *Obrazy starého sveta* (1972), *Ružové sny* (1976), *Ja milujem, ty miluješ* (1980), *Tichá radosť* (1985) a *Súkromné životy* (1990). 

* Filmy Vladislava Pavloviča

Pre režiséra Vladislava Pavloviča zostrihal Alfréd Benčič 3 filmy: *Dáždnik svätého Petra* (1958), *Kryštál z Istanbulu* (1966) a *Trofej neznámeho strelca* (1974). 

* Filmy Jozefa Režuchu

Pre režiséra Jozefa Režuchu zostrihal Alfréd Benčič 7 filmov: *Tie malé výlety* (1972), *Deň slnovratu* (1973), *Život na úteku* (1975), *Do posledného dychu* (1976), *Pozor, ide Jozefína...* (1976) a *Prerušená hra* (1979). 

* Filmy Ľudovíta Filana

Pre režiséra Ľudovíta Filana zostrihal Alfréd Benčič 3 filmy: *Letokruhy* (1972), *V každom počasí* (1974) a *Rosnička* (1979).

* Filmy Dušana Trančíka

Pre režiséra Dušana Trančíka zostrihal Alfréd Benčič 4 filmy: *Víťaz* (1978), *Štvrtý rozmer* (1983), *Iná láska* (1985) a *Víkend za milión* (1987).

* Filmy Miloslava Luthera

Pre režiséra Miloslava Luthera zostrihal Alfréd Benčič 5 filmov: *Kráľ Drozdia brada* (1984), *Zabudnite na Mozarta* (1985), *Mahuliena, zlatá panna* (1986), *Štek* (1988) a *Chodník cez Dunaj* (1989).

Filmografia – strih
-------------------

Strih – celovečerné filmy hrané a dokumentárne

* 1957 *Cesta večných spomienok*, réžia Pavol Gejdoš (dokumentárny film)
* 1957 *Od Čierneho mora po Čierne more*, réžia Vojtech Andreánsky (dokumentárny film)
* 1958 *Dáždnik svätého Petra*, réžia Frygies Bán, Vladislav Pavlovič
* 1960 *Našiel som si kamaráta*, réžia Dimitrij Plichta
* 1961 *Expedícia TANAP*, réžia Karol Skřípský (dokumentárny film)
* 1963 *Tvár v okne*, réžia Peter Solan
* 1964 *Psychodráma*, réžia Jozef Zachar (dokumentárny film)
* 1966 *Kryštál z Istanbulu*, réžia Vladislav Pavlovič
* 1968 *Sladký čas Kalimagdory*, réžia Leopold Laloha
* 1968 *Stroskotáme zajtra*, réžia Dimitrij Plichta (dokumentárny film)
* 1969 *Slávnosť v botanickej záhrade*, réžia Elo Havetta
* 1969 *322*, réžia Dušan Hanák
* 1972 *Letokruhy*, réžia Ľudovít Filan
* 1972 *Ľalie poľné*, réžia Elo Havetta
* 1972 *Obrazy starého sveta*, réžia Dušan Hanák (dokumentárny film)
* 1972 *Tie malé výlety*, réžia Jozef Režucha
* 1973 *Deň slnovratu*, réžia Jozef Režucha
* 1974 *Ohnivé križovatky*, réžia Miroslav Horňák
* 1974 *Trofej neznámeho strelca*, réžia Vladislav Pavlovič, Vincent Rosinec
* 1974 *V každom počasí*, réžia Ľudovít Filan
* 1975 *Život na úteku*, réžia Jozef Režucha
* 1976 *Do posledného dychu*, réžia Jozef Režucha
* 1976 *Pozor, ide Jozefína...*, réžia Jozef Režucha
* 1976 *Rozdelení*, réžia Ján Lacko
* 1976 *Ružové sny*, réžia Dušan Hanák
* 1977 *Biela stužka v tvojich vlasoch*, réžia Vladimír Kavčiak
* 1977 *Bludička*, réžia Miroslav Horňák
* 1978 *Víťaz*, réžia Dušan Trančík
* 1979 *Choď a nelúč sa*, réžia Jozef Režucha
* 1979 *Postav dom, zasaď strom*, réžia Juraj Jakubisko
* 1979 *Prerušená hra*, réžia Jozef Režucha
* 1979 *Rosnička*, réžia Ľudovít Filan
* 1980 *Ja milujem, ty miluješ*, réžia Dušan Hanák
* 1980 *Otec ma zderie tak či tak*, réžia Otakar Krivánek
* 1982 *Čarbanice*, réžia Eva Štefankovičová
* 1982 *Kočka*, réžia Peter Hledík
* 1982 *Predčasné leto*, réžia Otakar Krivánek
* 1983 *Štvrtý rozmer*, réžia Dušan Trančík
* 1984 *Kráľ Drozdia brada*, réžia Miloslav Luther
* 1984 *Uhol pohľadu*, réžia Vladimír Balco
* 1985 *Iná láska*, réžia Dušan Trančík
* 1985 *Tichá radosť*, réžia Dušan Hanák
* 1985 *Zabudnite na Mozarta*, réžia Miloslav Luther
* 1986 *Mahuliena, zlatá panna*, réžia Miloslav Luther
* 1987 *Víkend za milión*, réžia Dušan Trančík
* 1988 *Štek*, réžia Miloslav Luther
* 1989 *Chodník cez Dunaj*, réžia Miloslav Luther
* 1990 *Súkromné životy*, réžia Dušan Hanák

Referencie
----------

1. ↑  Eňa Kubrická: *Tri, alebo desať krát*, In: Kamarát, 1983, č.9

Zdroje
------

* Dokumentačná zložka SFÚ Alfréda Benčiča
* ŠVR: *Prestrihnutý život*, In: Večerník, 17.1.1997, r.42
* *Rozlúčka*, In: Sme, 21.1.1997, r.5
* Eňa Kubrická: *Tri, alebo desať krát*, In: Kamarát, 1983, č.9
* Alfréd Benčič, In: csfd.cz

Autoritné údaje: * GND: 1061810143
* VIAF: 311658759